ვახტანგ ბოჭორიშვილის სახელობის კლინიკის გახსნას პრემიერ-მინისტრი გიორგი კვირიკაშვილი და შრომის, ჯანმრთელობისა და სოციალური დაცვის მინისტრი დავით სერგეენკო დაესწრნენ. მთავრობის მეთაურმა ჯანდაცვის სფეროს განვითარებისთვის სახელმწიფო-კერძო სექტორს შორის თანამშრომლობის როლზე გაამახვილა ყურადღება. „ვფიქრობ, ძალიან მნიშვნელოვანია, რომ სახელმწიფო კერძო სექტორთან ერთად ავითარებს დღეს ჯანდაცვის სფეროს. ეს არის პარტნიორობა, რომელმაც მოგვცა მოდელი, სადაც ყველა ადამიანს აქვს გარანტირებული ჯანდაცვა სახელმწიფოს მხრიდან,“ - აღნიშნა გიორგი კვირიკაშვილმა.

შრომის, ჯანმრთელობისა და სოციალური დაცვის მინისტრმა კლინიკის ტრადიციებზე, მედპერსონალსა და ქართული ჯანდაცვისთვის ამ სფეროს განვითარების მნიშვნელობაზე ისაუბრა.

„ეს არის უდიდესი სამედიცინო ტრადიციების მქონე დაწესებულება, რომელსაც საფუძველი აკადემიკოსმა ვახტანგ ბოჭორიშვილმა ჩაუყარა. ასეთი პროფილის კლინიკა იმ დროისთვის პირველი იყო. მისი კლინიკური გუნდი კი, ერთ-ერთი ყველაზე წარმატებულია საქართველოში. მიხარია, რომ ტრადიციის აღდგენა და შენარჩუნება ახალი ინფრასტრუქტურის პირობებში მოხერხდა და მჯერა, რომ ეს გუნდი ღირსეულად გააგრძელებს იმ მიმართულების განვითარებას, რაც ასე მნიშვნელოვანია ჩვენი ქვეყნის ჯანდაცვისთვის,“ - განმარტა დავით სერგეენკომ.

აკადემიკოს ვახტანგ ბოჭორიშვილის კლინიკა ინფექციური დაავადებების მართვისა და საყოველთაო ჯანდაცვის პროგრამებშია ჩართული.

პროექტის ფარგლებში, ყოფილი სეფსისის ცენტრს კაპიტალური სარემონტო სამუშაოები ჩაუტარდა და ულტრათანამედროვე ტექნიკით აღიჭურვა. სრულად განახლდა პედიატრიული, ქირურგიული, გინეკოლოგიური, ინფექციური და რეანიმაციული დეპარტამენტები.

მრავალპროფილიანი კლინიკისთვის 15 მილიონამდე ლარის ინვესტიცია ევროპის რეკონსტრუქციისა და განვითარების ბანკის დაფინანსებით განხორციელდა.